Okresná prokuratúra Nitra 
Damborského 1, 949 99 Nitra 1 	

Sp. zn. : 1 Pv 815/09/4403	Nitra, 29.10.2012
EEČ : 2-32-163-2012

U Z N E S E N I E

Trestná vec:	obvinený XXXXX 
Trestný čin:	neodvedenie dane a poistného podľa § 277 odsek 1, odsek 2  písmeno b) Trestného zákona

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno h Trestného poriadku s poukazom na § 86 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
ako konateľ spoločnosti XXXXX spol. s r.o., IČO: 365 30 816, so sídlom XXXXX, Novozámocká 104, za obdobie od 01.03.2001 do 31.08.2001 zadržal a neodviedol včas a správnej výške poistné na zdravotné poistenie, čím si nesplnil svoju povinnosť, ktorá mu vyplývala zo zákona č. 273/1994 Z. z. v znení neskorších predpisov, čím Všeobecnej zdravotnej poisťovni, pobočka XXXXX spôsobil škodu vo výške 122.725,- Sk (4.073,72 €),

lebo zanikla trestnosť činu
Odôvodnenie:
Vyšetrovateľ PZ OR PZ, ÚJKP v Nitre uznesením sp. zn. OUJP-678/10-NR-2002 zo dňa 10.10.2002 podľa § 160 odsek 1 Trestného poriadku (zákona č. 141/1961 Zb. v znení neskorších právnych predpisov) začal trestné stíhanie a uznesením sp. zn. OUJP-678/10-NR-2002 zo dňa 15.05.2003 podľa § 163 odsek 1 Trestného poriadku (zákona č. 141/1961 Zb. v znení neskorších právnych predpisov) vzniesol obvinenie XXXXX za trestný čin neodvedenia dane a poistného podľa § 148a odsek 1, odsek 2 písmeno a)  Trestného zákona (zákona č. 140/1961 Zb. v znení neskorších právnych predpisov), neskôr právne posúdenému ako zločin neodvedenia dane a poistného podľa § 277 odsek 1, odsek 2 písmeno b) Trestného zákona, ktorého skutku sa mal dopustiť na skutkovom základe uvedenom vo výroku tohto uznesenia. 
Z výpovede XXXXX zo dňa 30.07.2012 vyplýva, že svoj dlh voči Všeobecnej zdravotnej poisťovni, a.s. Bratislava, pobočka XXXXX uhradil v plnej výške dňa 27.07.2012, o čom predložil aj príjmový pokladničný doklad zo dňa 27.07.2012. Taktiež zo správy Všeobecnej zdravotnej poisťovne, a.s. zo dňa 15.08.2012  vyplýva, že obvinený uhradil dňa 27.07.2012 poistné vo výške 4.073,72 €. 
Podľa § 2 odsek 1 Trestného zákona č. 300/2005 Z.z. trestnosť činu sa posudzuje a trest sa ukladá podľa zákona účinného v čase, keď bol čin spáchaný. Ak v čase medzi spáchaním činu a vynesením rozsudku nadobudnú účinnosť viaceré zákony, trestnosť činu sa posudzuje a trest sa ukladá podľa zákona, ktorý je pre páchateľa priaznivejší. 
V zmysle § 66 Trestného zákona č.140/1961 Zb. v znení neskorších právnych predpisov trestnosť neodvedenia dane a poistného (§ 148a ) zaniká, ak páchateľ dobrovoľne
a) škodlivý následok trestného činu zamedzil alebo napravil, alebo
b) urobil o trestnom čine oznámenie v čase, keď škodlivému následku trestného činu mohlo byť ešte zabránené. Oznámenie treba urobiť prokurátorovi, vyšetrovateľovi alebo policajnému orgánu; vojak môže namiesto toho urobiť oznámenie veliteľovi alebo náčelníkovi. 
Podmienkou účinnej ľútosti je, aby páchateľ konal dobrovoľne t.j. z vlastnej vôle, pričom rozhodnutie nie je dobrovoľné, ak páchateľa k nemu vedie prípadne aj mylná domnienka, že jeho trestný čin bol odhalený, alebo ak koná pod vplyvom už začatého trestného stíhania.
Trestný zákon č. 300/2005 Z.z. v znení neskorších právnych predpisov v ustanovení § 86 písmeno e) Trestného zákona o účinnej ľútosti stanovuje, že  trestnosť trestného činu zaniká aj vtedy,  ak ide o trestný čin neodvedenia dane a poistného podľa § 277 Trestného zákona, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.
Trestné stíhanie v danej veci bolo začaté dňa 10.10.2002, obvinenie bolo XXXXX vznesené dňa 15.05.2003, k dodatočnému splneniu odvodovej povinnosti obvineným XXXXX došlo dňa 27.07.2012, pričom oboznámenie s výsledkami vyšetrovania sa konalo dňa 17.09.2012.
S poukazom na tieto skutočnosti je zrejmé, že novší Trestný zákon - č.300/2005 Z.z. v znení neskorších právnych predpisov je s poukazom na ustanovenie § 86 písmeno e) Trestného zákona o účinnej ľútosti pre páchateľa priaznivejší a preto skutok, pre ktorý bolo XXXXX vznesené obvinenie bol právne posúdený ako zločin neodvedenia dane a poistného podľa § 277 odsek 1, odsek 2 písmeno b) Trestného zákona. 
Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.
S poukazom na citované ustanovenie Trestného poriadku a na vyššie uvedené skutočnosti som rozhodla tak, ako je to uvedené vo výroku tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Janka Valentová
prokurátorka